In nomine sancte et individue Trinitatis, Patris et Filii et Spiritus Sancti. Amen. Omnes sancte universalis æcclesiæ filios volumus scire, quam pacem quamve concordiam Eduensis episcopus Norgaudus domnus, Hugoni, Cluniacensium venerando abbati, filiisque ejus Cluniacensibus fratribus, tandem post diutinam controversiam fecerit, qualiterve factam corroboraverit. Querimonie inter Cluniacenses fratres et predictum Eduensem episcopum Norgaudum, pro illatis ab eodem episcopo injuriis, exorte fuerant; et inter cetera injuriarum dapna idem episcopus necnon et Matiscensis presul domnus Berardus, quedam nova fecerant privilegia, que videbantur contraria quedam contra Cluniacensis æcclesiæ privilegia continere. Ut autem domnus Paschalis secundus papa hoc comperit, amore domni patris Hugonis et Cluniacensium fratrum karitate excitus, scriptis suis illa contraria, que memorata jam dictorum episcoporum privilegia continebant, dampnare curavit, et ad hec dampnanda atque simul Romane æcclesiæ negocia peragenda et pertractanda Prenestinum episcopum, domnum Milonem, tocius Gallie legatione injuncta, ad Gallias mittere studuit. Idem vero legatus Cluniacum veniens, certo die inter prefatum episcopum fratresque Cluniacenses placitum denominatum statuit. In quo placito quicquid supradictorum privilegia episcoporum contrarium adversus Cluniacensis æcclesiæ privilegia sonabant, precepto domini Pape, in presencia episcoporum quos subtitulabimus, et cunctorum qui aderant, exclusit ac dampnavit, æcclesieque Cluniacensis privilegia firmavit et corrobo[ra]vit. In hoc quoque placito prememoratus Eduensis episcopus Norgaudus, decreto et litteris domini pape Paschalis II comonitus, justiciaque quam in ecclesiis subnominatis fratres Cluniacenses habebant exigente, domno patri Hugoni fratribusque Cluniacensibus donavit, concessit, hac laudavit æcclesias de Carrelis, et ecclesias de castro de Lorma, scilicet ecclesiam Sancti Albani et capellam ejusdem castri, ecclesiamque de Molinis, et ecclesiam de Trevello; ecclesiam autem de Moncellis simili modo donavit, similiter concessit et laudavit. Statutum est tamen, ut pro hac ipsa ecclesia duorum solidorum census annuatim reddatur; de hac iterum eadem ecclesia hec conveniencia habetur, ut si a Corbiniacensibus monachis fratres Cluniacenses interpellati de rectitudine fuerint, ubi Cluniacenses testificatorem suum poterint habere, non differant in curia memorati episcopi Eduensis Norgaudi justiciam exequi rectitudinis. Omnes etiam ecclesias, quas vel predecessoris sui domni Aganonis tempore tenuerant, vel de quibus donum vel investituram aut asensum habuerant, laudavit. Preceptum est quoque Domini pape Paschalis precepto et prefixum ac per prefatum Romane sedis legatum Prenestine episcopum, domnum Milonem corroboratum, ut sicut in prefati pape Paschalis, videlicet II, privilegio Cluniaco impertito continetur, tam ecclesie quam presbiteri ecclesiarum et res Cluniacensium universe sine inquietudine libere et inviolate permaneant. Hec vero de Vizeliacensi abbatia statuta sunt et prefixa. Statutum est et ordinatum et preceptum, ut Eduensis episcopus a Vizeliacensi abbate professionem vel obedientiam non exigat, nec abas ei ullo modo faciat. Fratres vero Vizeliacenses sacros ordines ab ipso suscipient, si tamen episcopus canonice ordinatus fuerit. Quod si eos ordinare renuerit, a quolibet alio episcopo canonice ordinato ordinabuntur. Presbiteris quoque, qui eidem abbatie deserviunt, crisma largietur absque aliqua retractacione. Anno ab incarnacione Domini M. C. III. acta sunt hec apud Massilias, per manum domni Milonis, Prenestini episcopi et sancte Romane sedis legati; in presencia episcoporum, scilicet Matiscensis domni B[erardi], qui tunc cum episcopatu suo Lugdunensis archiepiscopi domni Hugonis vices agebat, et [h]ujus prefati Edunensis episcopi Norgaudi, in presencia quoque archiepiscopi de Evroic, domni Girardi, et episcopi de Titfort, domni Herberti, et episcopi Cestrensis, domni Rotberti, ac episcopi Belensis domni Poncii. Hoc placitum et [h]as conventiones donorum prefatus Eduensis episcopus Norgaudus, sicut in presentia supradictorum episcoporum per manu[m] domni Milonis, cardinalis sepedicti, firmaverat, sic Cluniaci in communi capitulo fratrum firmavit, laudavit, et corroboravit, presente Vizeliacensi abbate domno Artaldo domnoque Gaufredo, priore claustri, ac domno Bernardo camerario, presente etiam conventu.